CSM București a abordat sezonul competițional 2017—2018 cu câteva modificări importante în lot: plecările ibericei Carmen Martín și suedezei Linnea Torstenson, respectiv retragerea Cristinei Vărzaru și a Aureliei Brădeanu au fost suplinite prin venirea Cristinei Neagu (declarată de trei ori cea mai bună handbalistă a lumii), a norvegiencelor Amanda Kurtović și Marit Malm Frafjord (ambele multiple campioane europene, mondiale și Olimpice), dar și a suedezei Nathalie Hagman (extrema dreapta a echipei ideale la Jocurile Olimpice din 2016). Echipa a fost preluată de antrenoarea daneză Helle Thomsen, funcție pe care avea să o exercite în paralel cu cea de antrenor al Olandei.